Βασιλόπιτα κέικ
Πανεύκολη και γρήγορη, ό,τι πρέπει για τους αρχάριους, ένα νοστιμότατο κέικ, αλλά μην ξεχάσετε να βάλετε το φλουρί!
200 γρ. βούτυρο + επιπλέον, για τη φόρμα, 400 γρ. ζάχαρη, 6 αυγά, 1 κουτ. σούπας (κοφτή) σόδα μαγειρική, 500 γρ. χυμός πορτοκαλιού, 600 γρ. αλεύρι για όλες τις χρήσεις + επιπλέον, για τη φόρμα, 100 γρ. κακάο, 100 γρ. γάλα φρέσκο, πλήρες, ζεστό,  4 κούπες ζάχαρη άχνη , 1 κουτ. σούπας γλυκόζη , 2-4 κουτ. σούπας νερό,  1 κάψουλα βανίλιας (βανιλίνη),  πολύχρωμα καραμελάκια της αρεσκείας μας
Για τη βασιλόπιτα κέικ, προθερμαίνουμε τον φούρνο στους 180° C.Χτυπάμε στον κάδο του μίξερ το βούτυρο με τη ζάχαρη μέχρι να ασπρίσουν. Στη συνέχεια, ρίχνουμε ένα-ένα τα αυγά, φροντίζοντας να ενσωματώνεται το καθένα προτού ρίξουμε το επόμενο. Διαλύουμε τη σόδα στον χυμό πορτοκαλιού και τον ρίχνουμε εναλλάξ με το αλεύρι στο μείγμα.Μόλις ομογενοποιηθεί το μείγμα μας, το χωρίζουμε σε δύο μέρη. Διαλύουμε το κακάο στο ζεστό γάλα και το ρίχνουμε στο ένα μέρος του μείγματος. Ανακατεύουμε να γίνει σοκολατένιο.Βουτυρώνουμε καλά και αλευρώνουμε μια μεσαία μεγέθους στρογγυλή φόρμα ή ταψάκι. Ρίχνουμε μέσα στο σκεύος εναλλάξ κουταλιές από μαύρη και λευκή ζύμη ώστε να γίνει η βασιλόπιτά μας μαρμπρέ. Την ψήνουμε για 1 ώρα.Αφήνουμε τη βασιλόπιτα να κρυώσει και ετοιμάζουμε το γλάσο: Χτυπάμε σε ένα μπολ, με τον αυγοδάρτη, όλα τα υλικά μαζί. Μόλις ομογενοποιηθούν, καλύπτουμε τη βασιλόπιτά μας. Διακοσμούμε με πολύχρωμα καραμελάκια της αρεσκείας μας.
Αλεύρι (ζύμες),Γάλα,Πορτοκάλι,Χριστούγεννα